Klaus Iohannis îl primește pe cancelarul federal al Republicii Austria, Karl Nehammer, joi, la ora 10.30, la Palatul Cotroceni.
Începând cu ora 12.00, șeful statului va participa la Congresul PPE, care este organizat la Rompexpo, unde va avea un discurs.
Tot joi, Iohannis îi mai primește la Cotroceni pe premierul polonez, Donald Tusk, premierul finlandez, Petteri Orpo, precum și pe ministrul italian de Externe, Antonio Tajani.
Și premierul Marcel Ciolacu are programată, joi, o întrevedere cu Nehammer.
Joi, la ora 9:00 Marcel Ciolacu se întâlnește cu prim-ministrul Republicii Elene, Kyriakos Mitsotakis, iar de la ora 11.00 cu omologul polonez, Donald Tusk.
De asemenea, de la ora 13.00 are programată o întrevedere cu președintele Confederației Elvețiene, Viola Amherd, iar de la ora 15.00 o întrevedere cu cancelarul federal al Republicii Austria, Karl Nehammer.
Ciolacu a convocat joi și o ședință de Guvern, însă nu a fost stabilită ora de începere.
Congresul PPE este organizat, miercuri și joi, la București. La eveniment participă peste 1.500 de delgați din peste 40 de țări, transmite Mediafax.
Mihai Gâdea a făcut un anunț special, miercuri seara, la Antena 3 CNN.
"A venit momentul să fac un foarte important anunț. Karl Nehammer va sosi mâine dimineață în România, iar Antena 3 CNN i-a pregătit o surpriză. Uitați-vă în momentul de față ce este în tot Bucureștiul. Pe toate ecranele îi spunem bun venit cancelarului Nehammer și spunem că Schengen este aici.
Vom relua aceste imagini de pe toate video wall-urile din București, în momentul în care cancelarul ajunge în România, ajunge la Aeroportul Otopeni. În București, în întregul oraș, acest mesaj din partea Antena 3 CNN, în care spune foarte clar "Bine ați venit, domnule cancelar! Schengen e aici!"
Este și în limba germană și în limba română, acest mesaj. Să înțeleagă toată lumea, pe ecrane de felul acesta, inclusiv la Romexpo, pe tot drumul de la Aeroportul Otopeni, pe toate traseele pe care le va face cancelarul austriac.
Trebuie cu toții să luptăm pentru această cauză națională. Trebuie cu toții să luptăm pentru a nu fi umiliți de orice altă țară, pentru că acestea sunt drepturile noastre. Iar în momentul în care avem în spatele nostru o Europă întreagă, Europa susține demersul României. Europa susține aderarea noastră la Schengen.
Nu este un favor, ci este un drept pe care România l-a câștigat prin tratatele internaționale, prin investițiile enorme pe care le-am făcut pentru a securiza frontierele.", a transmis Mihai Gâdea, miercuri seara, la Antena 3 CNN.